สังคมข่าวหุ้น
*รีบาวด์ระยะสั้น
24 ส.ค. 2563

เกียรติก้อง ว่องไวยากร
*รีบาวด์ระยะสั้น
*ตลาดหุ้นไทยกลับมายืนเหนือ 1,300 จุด วานนี้ ตามตลาดต่างประเทศ และข่าวดีความคืบหน้าวัคซีนต้านไวรัสโควิด-19 ส่งออกเดือน ก.ค.ดีกว่าคาด แม้จะติดลบแต่ก็น้อยลง เริ่มมีสัญญาณฟื้นตัว ส่วนวันนี้ให้จับตามาตรการกระตุ้นเศรษฐกิจเข้าสู่ที่ประชุมครม.สัญจร แนวรับ 1,300 จุด แนวต้าน 1,330 จุด
*BAM ราคายังมีอัพไซด์โอกาสไปต่อสูง กูรูเตรียมปรับเป้ารายได้ปีนี้ใหม่ รอบริษัทบันทึกกำไรพิเศษ 5 พันล้านบาท จากรายการภาษีสินทรัพย์ล่วงหน้า (DTA) ในไตรมาส 3/63 นี้ วอลุ่มวานนี้หนาแน่น ราคาเป้าหมาย 30 บาท
*หุ้นตระกูล J ทั้ง JMART และ JMT วิ่งแรง นักวิเคราะห์ปรับเป้าขึ้นกันถ้วนหน้า หลังกำไรเติบโตอย่างมีนัยสำคัญ สุทธิรักษ์ ตรัยชิรอาภรณ์ ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) (JMT) ปลื้ม FTSE Global ประกาศรายชื่อ JMT เข้าคำนวณ FTSE Global Index มีผลวันที่ 18 กันยายน 2563 นี้เป็นต้นไป
*หุ้นกลุ่มสายการบินและโรงแรม AOT, AAV, BA, CENTEL, MINT รอรับข่าวดีวันนี้ มาตรการกระตุ้นเศรษฐกิจเข้าครม. ขยายการจองสิทธิ์ที่รัฐบาลสนับสนุนค่าใช้จ่ายห้องพัก 40% จากจองได้สูงสุด 5 คืนต่อคน ขยายเพิ่มเป็น 10 คืนต่อคน พร้อมเพิ่มวงเงินสนับสนุนตั๋วเครื่องบินจาก 1 พันบาทต่อคน เป็น 2 พันบาทต่อคน และให้นิติบุคคล หรือ บริษัทเอกชนสามารถใช้สิทธิ์สามารถเข้าร่วมโครงการได้
*JASIF ธรรมาภิบาลเยี่ยม พรชลิต พลอยกระจ่าง รองกรรมการผู้จัดการ Head of Real Estate Infrastructure Investment บริษัทหลักทรัพย์จัดการกองทุนรวม บัวหลวง จำกัด หรือ กองทุนบัวหลวง ปลื้ม JASIF ได้รับการคัดเลือกจากหน่วยงาน ESG Rating ในกำกับของสถาบันไทยพัฒน์ มูลนิธิบูรณะชนบทแห่งประเทศไทย ในพระบรมราชูปถัมภ์ ให้เข้าอยู่ในยูนิเวอร์สของกลุ่มหลักทรัพย์ ESG100 ประจำปี 2563 โดยได้รับคัดเลือกติดต่อกันเป็นปีที่ 2 สะท้อนผลดำเนินงานของ JASIF โดดเด่นในด้าน ESG อันประกอบไปด้วย สิ่งแวดล้อม (Environment) สังคม (Social) และธรรมาภิบาล (Governance)
*สมโภชน์ อาหุนัย ประธานเจ้าหน้าที่บริหาร บมจ.พลังงานบริสุทธิ์ (EA) และ บริษัท อมิตา เทคโนโลยี (ประเทศไทย) จำกัด (ATT) ซึ่งเป็นบริษัทย่อยที่ดำเนินโครงการโรงงานผลิตแบตเตอรี่ลิเทียมไอออนในประเทศไทย ได้ลงนามในบันทึกข้อตกลงความร่วมมือ (MOU) ร่วมกับจุฬาลงกรณ์มหาวิทยาลัย เพื่อศึกษาโครงการที่จะนำไปสู่การรีไซเคิลแบตเตอรี่ลิเทียมไอออน
*พงศ์อนันต์ สุขเกษม ผู้ช่วยกรรมการผู้จัดการใหญ่ฝ่ายการตลาด บริษัท อนันดา ดีเวลลอปเม้นท์ จำกัด (มหาชน) ผู้นำตลาดคอนโดมิเนียมติดรถไฟฟ้า กระตุ้นตลาดอสังหาริมทรัพย์และกำลังซื้อช่วงครึ่งปีหลัง จัดงาน “ANANDA URBAN PULSE 2020” ภายใต้คอนเซ็ปต์ “โปรแรงสุดในรอบปี” อยู่ฟรี สูงสุด 3 ปี หรือ ส่วนลดสูงสุด 5 ล้านบาท
*บมจ.ซิงเกอร์ประเทศไทย (SINGER) เสนอขายหุ้นกู้ของบริษัท ครั้งที่ 2/2563 มูลค่าไม่เกิน 1,000 ล้านบาท อายุ 3 ปี ครบกำหนดไถ่ถอนปี พ.ศ. 2566 อัตราดอกเบี้ยคงที่ 5.80% ต่อปี ชำระดอกเบี้ยทุก ๆ 3 เดือนตลอดอายุหุ้นกู้ ระหว่างวันที่ 8-10 ก.ย. 2563 โดยมี บล.โกลเบล็ก บล.เอเซีย พลัส และบล.กรุงไทย ซีมิโก้ เป็นผู้จัดการการจัดจำหน่าย อันดับความน่าเชื่อถือที่ระดับ “BBB-“